pythainlp/thai_wikipedia_clean_20230101 huggingface dataset:
วัดศรีประวัติ เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ริมคลองมหาสวัสดิ์ ในหมู่ที่ 1 บ้านตลาดศรีประวัติ ตำบลปลายบาง อำเภอบางกรวย จังหวัดนนทบุรี มีที่ดินตั้งวัดเนื้อที่ 20 ไร่ 95 ตารางวา
เดิมชาวบ้านถิ่นนี้เรียกวัดศรีประวัติว่า วัดช่องลม บ้างเรียกว่า วัดกลางทุ่ง แม้ไม่มีการระบุว่าสร้างขึ้นในสมัยใด ก่อนหน้านี้เคยเป็นวัดร้างมาก่อน ภายหลังได้รับการบูรณปฏิสังขรณ์และได้รับพระราชทานชื่อจากพระบาทสมเด็จพระจุลจอมเกล้าเจ้าอยู่หัวว่า วัดศรีประวัติยาราม หรือเรียกสั้น ๆ ว่า "วัดศรีประวัติ" ครั้งหนึ่งคุณท้าวทรงกันดาล (ศรี) ขรัวยายของสมเด็จพระมหาสมณเจ้า กรมพระยาวชิรญาณวโรรส ได้ดำเนินการบูรณปฏิสังขรณ์อาคารเสนาสนะต่าง ๆ วัดได้รับพระราชทานวิสุงคามสีมาเมื่อวันที่ 25 ตุลาคม พ.ศ. 2516 เขตวิสุงคามสีมากว้าง 36 เมตร ยาว 66 เมตร และได้ผูกพัทธสีมาเมื่อวันที่ 21 กุมภาพันธ์ พ.ศ. 2521
อาคารและเสนาสนะสำคัญได้แก่ อุโบสถ กว้าง 8 เมตร ยาว 26 เมตร สร้างเมื่อ พ.ศ. 2517 ลักษณะทรงไทยสองลด มีช่อฟ้าใบระกา กำแพงแก้วรอบ และซุ้มประตู 4 ซุ้ม กุฏิสงฆ์ จำนวน 14 หลัง เป็นอาคารไม้ตึกและอาคารครึ่งตึกครึ่งไม้ 2 ชั้น หอสวดมนต์ สร้างเมื่อ พ.ศ. 2468 และศาลาการเปรียญ สร้างเมื่อ พ.ศ. 2468
ปูชนียวัตถุที่สำคัญได้แก่ "พระพุทธศรีสวัสดิ์มงคล" เป็นพระพุทธรูปเก่าแก่ปางมารวิชัยเนื้อทองสัมฤทธิ์ สร้างขึ้นในสมัยอยุธยาตอนปลาย พระเจ้าบรมวงศ์เธอ กรมหลวงพรหมวรานุรักษ์ ได้อัญเชิญมาจากวัดร้างในจังหวัดพระนครศรีอยุธยา วัดยังมีเจดีย์ทรงระฆังสูงเด่น พระโพธิสัตว์กวนอิม และมีรูปปั้นหลวงพ่อโอภาสี เจ้าอาวาสรูปปัจจุบันมีนามว่า พระครูโสภณ ปริยัตยากร (พนม ป.ธ.3)
อาร์รี อเล็กซา
อาร์รี อเล็กซา  เป็นระบบกล้องถ่ายภาพยนตร์ดิจิทัลที่พัฒนาโดยอาร์รี เปิดตัวครั้งแรกในเดือนเมษายน 2010 กล้องนี้เป็นการเปลี่ยนแปลงไปสู่การถ่ายภาพยนตร์ดิจิทัลครั้งสำคัญครั้งแรกของอาร์รี หลังจากความพยายามก่อนหน้านี้ในรุ่น อาร์รีเฟล็กซ์ ดี-20 และดี-21
กล้องสามารถบันทึกได้หลายวิธี เช่น บันทึกด้วยเอสบายเอสการ์ด, ซีฟาสต์ 2.0 การ์ด และเอสเอ็กซ์อาร์แคปเชอร์ไดรฟ์เวอร์ ที่บันทึกได้ความละเอียดสูงถึง 3424 × 2202 พิกเซลในโหมด Rec. 709 หรือ Log-C ไปยังโปรเรส หรืออาร์รีรอว์โคเดก โดยเจ้าของกล้องอเล็กซาสามารถซื้อลิขสิทธิ์ซอฟต์แวร์เพิ่มเติมเพื่อปลดล็อกความสามารถต่าง ๆ ของกล้องได้ เช่น บันทึกภาพความเร็วสูงได้ 120 เฟรมต่อวินาที, DNxHD โคเดก และเซ็นเซอร์ 4:3 โหมดโอเพนเกตสำหรับเลนส์อะนามอร์ฟิก
กล้องมีคุณสมบัติแบบเฉพาะตัว เช่น เลนส์เมานต์พีแอล, ซีมอสเซ็นเซอร์ขนาดซูเปอร์ 35 ที่ถ่ายภาพได้ความละเอียดสูงถึง 3424 × 2202 พิกเซล และรองรับวิดีโอที่ไม่ผ่านการบีบอัด หรือข้อมูลดิบอย่างอาร์รีรอว์
ราคาของกล้องขึ้นอยู่กับรุ่นและอุปกรณ์เสริม เช่น ในปี 2015 อาร์รี อเล็กซา เอ็กซ์ที มีราคาประมาณ 66,000-100,000 ดอลลาร์สหรัฐ ขึ้นอยู่กับอุปกรณ์เสริมที่เพิ่มมา
รุ่นโมเดล.
รุ่นโมเดลของอเล็กซาได้แก่:
อเล็กซา.
กล้องตัวแรกของตระกูลอเล็กซา ใช้ซีมอสเซ็นเซอร์ขนาดซูเปอร์ 35 ถ่ายภาพได้ความละเอียด 2.8K และมีค่าความไวแสงที่ 800 โดยค่าความไวแสงดังกล่าวช่วยให้กล้องสามารถเปิดค่ารับแสงเกินได้เจ็ดสต็อป และเปิดค่ารับแสงน้อยอีก 7 สต็อป เพื่อใช้ประโยชน์จากสิ่งนี้ อาร์รีมีทั้งเอาต์พุตวิดีโอ REC709 HD แบบมาตรฐานอุตสหากรรม และโหมด Log-C ที่แสดงช่วงความไวแสงทั้งหมด ทำให้มีตัวเลือกการแก้ไขสีที่หลากหลายในขั้นตอนหลังการผลิต
อเล็กซา พลัส (4:3).
อเล็กซา เอ็ม.
อเล็กซา เอ็ม มีหน่วยการถ่ายภาพและประมวลผลแบ่งออกเป็นสองส่วนเพื่อให้มีขนาดเล็กกะทัดรัดและน้ำหนักเบาเพื่อติดตั้งกับอุปกรณ์สำหรับถ่ายสามมิติ และการใช้งานในขนาดอื่น ๆ ที่เป็นปัญหา ส่วนอเล็กซา เอ็มรุ่นพิเศษที่เรียกว่า อเล็กซา เอสเอ็กซ์ที-เอ็ม ถูกสร้างขึ้นสำหรับถ่ายภาพยนตร์เรื่อง "Gemini Man"
อเล็กซา สตูดิโอ.
อเล็กซา เอ็กซ์ที.
ในเดือนกุมภาพันธ์ 2013 ได้เปิดตัวรุ่น อเล็กซา เอ็กซ์ที เป็นรุ่นอัปเกรดจากกล้องอเล็กซาเดิม ติดตั้งโมดูลที่เรียกว่าเอ็กซ์อาร์ ซึ่งแทนที่โมดูลเอสบายเอสในกล้อง และอนุญาตให้บันทึกข้อมูลดิบโดยตรงโดยไม่ต้องใช้เครื่องบันทึกภายนอก โดยโมดูลนี้สามารถบันทึกได้บนเอสเอสดีโดยเฉพาะ ในส่วนของการปรับปรุงเพิ่มเติม คือ ฟิลเตอร์เอ็นดีภายใน, เซ็นเซอร์ 4:3, โหมดเซนเซอร์โอเพนเกต และพัดลมระบายความร้อนที่เงียบกว่าเดิม รุ่นนี้ประกอบด้วย อเล็กซา, อเล็กซา เอ็กซ์ที, อเล็กซา เอ็กซ์ที เอ็ม, อเล็กซา เอ็กซ์ทีสตูดิโอ และอเล็กซาไฟเบอร์รีโมต โดยกล้องที่มีอยู่สามารถอัพเกรดได้ด้วยโมดูลเอ็กซ์อาร์ สำหรับการบันทึกข้อมูลดิบภายใน
อเล็กซา 65.
เมื่อ 21 กันยายน 2014 ที่งานประชุมซีเนกในมิวนิก อาร์รีเปิดตัวอเล็กซา 65 กล้องดิจิตอลขนาด 65มม. ความละเอียด 6k ที่มีให้เช่าผ่านอาร์รีเรนทัลกรุปเท่านั้น อเล็กซา 65 ใช้เซ็นเซอร์ A3X ซึ่งสามารถบันทึกความละเอียดได้สูงถึง 6560x3100 พิกเซล
ภาพยนตร์เรื่องแรกที่ใช้กล้องนี้คือ "" ซึ่งใช้ในการถ่ายทำฉากใต้น้ำ และเรื่อง "เดอะ เรเวแนนท์ ต้องรอด" ที่ใช้กล้องนี้ถ่ายทำประมาณ 40%
ในเดือนพฤษภาคม 2015 มาร์เวลสตูดิโอส์ประกาศว่า ภาพยนตร์เรื่อง ' และ' จะถ่ายทำด้วยกล้องใหม่ล่าสุดทั้งหมด นับเป็นครั้งแรกที่ถ่ายทำภาพยนตร์แบบเล่าเรื่องด้วยกล้องอเล็กซา 65 รุ่นปรับแต่ง และอเล็กซา ไอแมกซ์ 3D ทั้งหมด หลังจากที่ใช้กล้องนี้ถ่ายทำฉากบางส่วนในเรื่อง ""
อเล็กซา มินิ.
เมื่อ 24 กุมภาพันธ์ 2015 อาร์รีเปิดตัวอเล็กซา มินิ ซึ่งใช้เซ็นเซอร์เดียวกันกับกล้องรุ่นอื่น ๆ มีคุณสมบัติการบันทึกในกล้องไปยังซีฟาสต์ 2.0 การ์ด, บันทึกภาพความเร็วสูงได้ 200 เฟรมต่อวินาที และบันทึกภาพได้ความละเอียดถึง 4K อัลตราเอชดี
อเล็กซา เอสเอ็กซ์ที.
เมื่อ 18 มีนาคม 2015 อาร์รีประกาศเปิดตัวสายผลิตภัณฑ์กล้องอาร์รี อเล็กซา รุ่น เอสเอ็กซ์ที ซึ่งจะรองรับแอปเปิล โปรเรสในกล้องด้วยความละเอียด 4K และพื้นที่สีแบบ Rec. 2020 อาร์รียังประกาศว่าโมดูลเอสเอ็กซ์อาร์ สามารถอัพเกรดกล้อง เอ็กซ์ที, เอ็กซ์ที พลัส และ เอ็กซ์ที สตูดิโอ ด้วยคุณสมบัติเอสเอ็กซ์ที
อเล็กซา แอลเอฟ.
เมื่อ 2 กุมภาพันธ์ 2018 อาร์รีเปิดตัว อเล็กซา แอลเอฟ ที่งานบีเอสซีเอ็กซ์โป เป็นกล้องฟอร์แมตขนาดใหญ่ความละเอียด ใช้เซ็นเซอร์ A2X ที่มีพื้นฐานจากเซ็นเซอร์ เอเลฟ-III สองตัวติดเข้าด้วยกันเพื่อสร้างภาพฟอร์แมตขนาดใหญ่แบบไร้รอยต่อ นี่เป็นหลักการเดียวกับที่พวกเขาสร้างอเล็กซ์ 65 ซึ่งใช้เซ็นเซอร์อเล็กซาสามตัวเรียงในแนวตั้ง อเล็กซา แอลเอฟ สามารถบันทึกในโหมดโอเพนเกต ด้วยความละเอียด 4448 × 3096 พิกเซล
อเล็กซา มินิ แอลเอฟ.
เมื่อ 28 มีนาคม 2019 อาร์รีเปิดตัว อเล็กซา มินิ แอลเอฟ ซึ่งมีเซ็นเซอร์เดียวกันกับอเล็กซา แอลเอฟ ภายในตัวกล้องคล้ายกับอเล็กซา มินิ การปรับปรุงเพิ่มเติมในมินิ แอลเอฟ ได้แก่ EVF (MVF-2) ที่ปรับปรุงใหม่พร้อมจอภาพแบบพลิกออกที่ใหญ่ขึ้น และเอาต์พุตจ่ายไฟสำหรับอุปกรณ์เสริมของกล้อง กล้องยังมีโมดูลบันทึก โคเดกใหม่ซึ่งรองรับโคเดกคอมแพ็กต์ไดร์ฟขนาด 1 เทเลไบต์ กล้องรุ่นนี้เป็นกล้องที่ขายดีที่สุดของอาร์รีก่อนที่จะเกิดการระบาดทั่วของโควิด-19
วัดส้มเกลี้ยง (อำเภอบางกรวย)
วัดส้มเกลี้ยง เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ริมฝั่งตะวันออกของคลองขื่อขวาง ในหมู่ที่ 2 บ้านคลองขื่อขวาง ตำบลบางคูเวียง อำเภอบางกรวย จังหวัดนนทบุรี มีที่ดินตั้งวัดเนื้อที่ 20 ไร่ และมีที่ธรณีสงฆ์จำนวน 3 แปลง เนื้อที่ 23 ไร่ 40 ตารางวา
วัดส้มเกลี้ยงสร้างเมื่อประมาณ พ.ศ. 2390 ในสมัยกรุงรัตนโกสินทร์ตอนต้น ไม่ทราบนามและประวัติผู้สร้าง แต่เดิมมีชื่อว่า วัดสังฆเดชา และเปลี่ยนชื่อมาเป็น "วัดส้มเกลี้ยง" ในภายหลัง วัดได้รับพระราชทานวิสุงคามสีมาเมื่อวันที่ 2 สิงหาคม พ.ศ. 2489 เขตวิสุงคามสีมากว้าง 40 เมตร ยาว 80 เมตร ด้านการศึกษา ทางวัดได้ให้ทางราชการสร้างโรงเรียนและสถานีอนามัยบนที่ดินวัด
อาคารและเสนาสนะสำคัญของวัดส้มเกลี้ยงได้แก่ อุโบสถ กว้าง 40 เมตร ยาว 40 เมตร สร้างเมื่อ พ.ศ. 2497 กุฏิสงฆ์ จำนวน 15 หลัง หอสวดมนต์ สร้างเมื่อ พ.ศ. 2497 ศาลาการเปรียญ และวิหาร
วัดอมฤต (จังหวัดนนทบุรี)
วัดอมฤต เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ริมคลองบางสีทอง ในตำบลบางไผ่ อำเภอเมืองนนทบุรี จังหวัดนนทบุรี มีที่ดินตั้งวัดเนื้อที่ 14 ไร่ 3 งาน 90 ตารางวา มีที่ธรณีสงฆ์จำนวน 2 แปลง เนื้อที่ 19 ไร่ 3 งาน 68 ตารางวา
ประวัติการสร้างวัดอมฤตมีสองที่มา แหล่งข้อมูลแรกระบุว่าวัดสร้างเมื่อ พ.ศ. 2324 สมัยกรุงธนบุรีตอนปลาย ไม่ทราบนามและประวัติผู้สร้าง เดิมชื่อ วัดคงคา หรือ วัดคงคาราม คงถือเหตุที่วัดตั้งอยู่ริมคลองเป็นนิมิตหมาย ต่อมาเข้าใจว่าวัดคงถูกไฟไหม้ ชาวบ้านจึงเรียกนามว่า วัดไฟไหม้ ครั้นกรมพระนครสวรรค์วรพินิตได้เสด็จมาทอดผ้ากฐินและได้ประทานทรัพย์ไว้สำหรับบูรณปฏิสังขรณ์ พร้อมกับได้เปลี่ยนนามวัดใหม่เป็น "วัดอมฤต" วัดได้รับพระราชทานวิสุงคามสีมาครั้งหลังเมื่อวันที่ 30 ธันวาคม พ.ศ. 2524 เขตวิสุงคามสีมากว้าง 22.15 เมตร ยาว 36.70 เมตร
อีกแหล่งข้อมูลกล่าวว่า เป็นวัดสมัยกรุงศรีอยุธยา เมื่อพม่าได้ยกทัพมาถึงที่นี่ และเข้าปล้นสะดมภ์ชาวบ้านในชุนชนใกล้วัดและได้เข้ามาเก็บทรัพย์สินในวัดหมดแล้วยังเผาวัด เผากุฏิ ศาลาการเปรียญและอุโบสถ เก็บทรัพย์สินไปจนพอใจแล้วจึงกลับไป วัดจึงมีชื่อเรียกว่า "วัดไฟไหม้"
อาคารเสนาสนะที่สำคัญ ได้แก่ อุโบสถหลังเก่ากว้าง 9 เมตร ยาว 20 เมตร เป็นรูปทรงเรือโบราณ ภายในมีภาพจิตรกรรมมีสภาพลบเลือน อุโบสถหลังใหม่ กุฏิสงฆ์จำนวน 7 หลัง หอสวดมนต์สร้างเมื่อ พ.ศ. 2519 เป็นอาคาร 2 ชั้น และศาลาการเปรียญเป็นอาคารไม้ยกพื้นสูง
วัดอินทาราม (จังหวัดนนทบุรี)
วัดอินทาราม เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ริมคลองบ้านแหลมเหนือซึ่งเป็นคลองแยกจากแม่น้ำเจ้าพระยา ในหมู่ที่ 1 บ้านวัดบางจาก ตำบลคลองพระอุดม อำเภอปากเกร็ด จังหวัดนนทบุรี มีที่ดินตั้งวัดเนื้อที่ 14 ไร่ 2 งาน และมีที่ธรณีสงฆ์จำนวน 3 แปลง เนื้อที่ 40 ไร่ 2 งาน 24 ตารางวา
วัดอินทารามสร้างขึ้นเมื่อ พ.ศ. 2420 ไม่ทราบนามและประวัติผู้สร้าง เดิมเรียกว่า วัดบ้านแหลมเหนือ ตามนามท้องที่ตั้งวัด ต่อมาพระอธิการแอ๋ว กสฺสโป นางเงิน นางคง พร้อมด้วยอุบาสกอุบาสิการ่วมกันออกปัจจัยเพื่อบูรณปฏิสังขรณ์อุโบสถ เริ่มเมื่อ พ.ศ. 2479 แล้วเสร็จเมื่อ พ.ศ. 2482 ต่อมาเมื่อ พ.ศ. 2490 ในสมัยที่พระอธิการผัน คนฺธโก เป็นเจ้าอาวาส ได้มีการย้ายเสนาสนะจากทิศเหนือมาทางทิศใต้และมีการบูรณะพัฒนาวัดมาโดยตลอด วัดได้รับพระราชทานวิสุงคามสีมาเมื่อประมาณ พ.ศ. 2420
ที่ตั้งวัดเมื่อแรกสร้างคงไม่ไกลจากปากคลองบ้านแหลมเหนือและแม่น้ำเจ้าพระยานัก แต่เนื่องจากกระแสน้ำในแม่น้ำได้พัดพาโคลนตมมาทับถมบริเวณปากคลอง ที่ดินริมฝั่งแม่น้ำจึงงอกออกไปและทำให้วัดอยู่ไกลจากแม่น้ำมากขึ้น สุนทรภู่ได้กล่าวถึงบริเวณปากคลองบ้านแหลมเหนือไว้ใน "นิราศวัดเจ้าฟ้า" ว่า เป็นที่ชายเลน มีแต่กอบัวและฝูงนก
อาคารเสนาสนะสำคัญได้แก่ อุโบสถ กว้าง 9 เมตร ยาว 25 เมตร มีช่อฟ้าใบระกา ติดกระจก ลงรักปิดทอง มีกำแพงแก้วล้อมรอบ กุฏิสงฆ์ จำนวน 10 หลัง ส่วนมากเป็นอาคารเรือนไม้สักทรงไทย ตัวเรือนและหอนั่งติดกัน ฝาสายบัวและฝาลูกหีบ หอสวดมนต์ทรงปั้นหยาชั้นเดียว เป็นอาคารไม้ ศาลาการเปรียญ 2 ชั้น พื้นชั้นล่างเป็นหินขัด มีช่อฟ้าใบระกา ศาลาท่าน้ำ ศาลาบำเพ็ญกุศล หอระฆัง และหอปริยัติธรรม
พระเจ้าเทวะวรมัน
พระเจ้าสัมประติ
พระเจ้าสัมประติ  เป็นกษัตริย์รัชกาลที่ 5 แห่ง ราชวงศ์เมารยะ พระองค์เป็นพระราชโอรสของเจ้าชายกุณาละ พระโอรสของพระเจ้าอโศกมหาราช ผู้มีตาบอด พระองค์ทรงขึ้นครองราชย์ต่อจาก พระเจ้าทศรถเมารยะ เขาเป็นมหาราชแห่งจักรวรรดิเมารยะที่ยิ่งใหญ่เพียงคนเดียวรองจาก พระเจ้าอโศกมหาราช และเป็นอัครศาสนูปถัมภกของศาสนาเชน
การขึ้นครองราชย์.
เจ้าชายกุณาละเป็นบุตรของพระนางปัทมวดี ราชินีพระองค์หนึ่งของพระเจ้าอโศกมหาราช (ซึ่งนางนับถือ ศาสนาเชน) แต่ถูกพระนางติษยรักษิตาทำให้ตาบอด ดังนั้น พระเจ้าทศรถเมารยะ จึงได้เป็นรัชทายาทแทนเจ้าชายกุณาละ เจ้าชายกุณาละอาศัยอยู่ในอุชเชนี ซึ่งต่อมาพระเจ้าสัมประติได้ประสูติที่นั่น เจ้าชายกุณาละปฏิเสธในราชสมบัติอยู่หลายปี เจ้าชายสัมประติเมื่อเจริญวัยขึ้นก็พยายามเข้าเฝ้าพระเจ้าอโศกมหาราช เพื่อทูลขอพระราชบัลลังก์ พระเจ้าอโศกไม่สามารถส่งมอบบัลลังก์ให้กับเจ้าชายสัมประติได้ แต่พระองค์ทรงให้สัญญาว่าเจ้าชายสัมประติจะได้ขึ้นครองราชย์ต่อจากพระเจ้าทศรถเมารยะ ซึ่งเมื่อพระเจ้าทศรถเมารยะสวรรคตลง พระองค์ก็ได้ขึ้นครองราชย์เป็นกษัตริย์พระองค์ต่อไป ตามคำสัญญาของพระเจ้าอโศก พระองค์ขึ้นครองราชย์เป็นระยะเวลา 53 ปี ในบันทึกเชนระบุว่า ระบุว่าพระองค์ทรงปกครองทั้ง ปาฏลีบุตร และ อุชเชนี ซึ่งต่อมาหลังจากพระเจ้าอโศกสวรรคตเมือง Surashtra, มหาราษฏระ, รัฐอานธรประเทศ และ ไมซอร์ ได้แยกตัวเป็นอิสระ พระเจ้าสัมประติจึงปลอมตัวเป็นนักบวชเชนไปตีเมือง จึงสามารถยึดเมืองทั้งหมดคืนได้
วัดบางภาษี
วัดบางภาษี เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลคลองนกกระทุง อำเภอบางเลน จังหวัดนครปฐม มีเนื้อที่ทั้งหมดประมาณ 30 ไร่เศษ
วัดบางภาษีตั้งวัดเมื่อ พ.ศ. 2447 ไม่ปรากฏหลักฐานว่าใครเป็นผู้สร้าง ที่ดินที่ทำการก่อสร้างเป็นผู้ใดและก่อสร้างเมื่อใดไม่ปรากฏหลักฐาน แต่ได้รับพระราชทานวิสุงคามสีมาเมื่อวันที่ 8 เมษายน พ.ศ. 2472 ในสมัยพระบาทสมเด็จพระปกเกล้าเจ้าอยู่หัว ตามหลักฐานที่ได้รับพระราชทานวิสุงคามสีมาชื่อว่า วัดปากคลองบางภาษี ต่อมาเปลี่ยนชื่อมาเป็น "วัดบางภาษี" ไม่ปรากฏหลักฐานแน่ชัดว่าคำว่า "ปากคลอง" หายไปเมื่อไร มีเรื่องเล่ากันว่า ที่ตรงนี้เป็นด่านเก็บภาษีราษฎร์จึงได้ตั้งชื่อวัดว่า "วัดบางภาษี" ตั้งแต่นั้นมาต่อมาแบ่งการปกครองใหม่เป็นตำบลบางภาษี แต่เมื่อเปลี่ยนชื่อตำบลก็ไม่ได้เปลี่ยนชื่อวัดตาม
ประมาณปี พ.ศ 2463 ในสมัยหลวงปู่บุญเรือนป็นเจ้าอาวาส ท่านก็ได้ริเริ่มสร้างถาวรวัตถุ เช่น สร้างอุโบสถเป็นครั้งแรกและท่านก็ได้ทำจนสำเร็จลุล่วงเมื่อประมาณปี พ.ศ. 2470 เป็นอุโบสถแบบก่ออิฐถือปูนและต่อมาก็ได้รับพระราชทานวิสุงคามสีมาเมื่อ พ.ศ. 2472 และได้สร้างโรงเรียนประชาบาลชุมนุมศรัทธาเป็นอาคารไม้ 2 ชั้นจำนวน 6 ห้องเรียนงบประมาณไม่ปรากฏแน่ชัดและได้มอบให้แก่ทางราชการไป กุฏิสงฆ์ทรงไทยเป็นเรือนไม้ล้อมรอบหอฉันและต่อมาได้ทำการซื้อโรงเรียนประชาบาลคืนมาจากทางราชการเพื่อทำเป็นโรงครัวแบบทรงไทย 4 มุข
พระเจ้าศตธันวัน
พระเจ้าศตธันวัน  หรือ พระเจ้าศตธนัส  เป็นกษัตริย์รัชกาลที่ 8 แห่ง ราชวงศ์เมารยะ พระองค์ทรงขึ้นครองราชย์ตั้งแต่ 195–187 ปีก่อนคริสตกาล ในบันทึก ปุรณะ ระบุว่าพระองค์เป็นรัชทายาทของ พระเจ้าเทววรมัน เมารยะ พระองค์ทรงขึ้นครองราชย์ได้เพียง 8 ปี พระเจ้าพฤหทรถะเมารยะ ทรงขึ้นครองราชย์เป็นกษัตริย์พระองค์สุดท้ายแห่งราชวงศ์เมารยะ
วัดลังกา (จังหวัดสมุทรสงคราม)
วัดลังกา เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลบางช้าง อำเภออัมพวา จังหวัดสมุทรสงคราม
มีเรื่องเล่ากันว่า พื้นที่บริเวณที่สร้างวัด เดิมเป็นป่าไม่มีเจ้าของ มีพระแขก 2 รูป พูดไทยไม่ได้ มาพักอาศัยอยู่ ชาวบ้านเกิดศรัทธาจึงสร้างกุฏิเล็ก ๆ 2 หลัง ถวายเป็นที่พักและอาราธนาให้ท่านอยู่จำพรรษา ในระหว่างนั้นมีพระภิกษุจากสำนักอื่นมาพักอาศัยด้วย ต่อมาวัดได้รับการปฏิสังขรณ์และสร้างถาวรวัตถุต่าง ๆ โดยความร่วมมือทั้งฝ่ายสงฆ์และชาวบ้านในตำบลนี้ เมื่อขอตั้งวัดเมื่อ พ.ศ. 2379 จึงตั้งชื่อว่า "วัดลังกา" เพื่อเป็นอนุสรณ์แก่พระแขก 2 รูปนั้น สันนิษฐานว่าเป็นพระจากศรีลังกามากกว่าอินเดีย
สภาพของวัดลังกาในระยะแรกไม่ค่อยเจริญนัก เพราะชาวบ้านมาตั้งบ้านเรือนทำมาหากินยังน้อย อีกทั้งยังมีอีกสองวัดตั้งอยู่ใกล้ ๆ คือ วัดโรงธรรมและวัดพักตราราม ต่อมาชาวบ้านช่วยกันทำนุบำรุงวัด และได้อาราธนาพระจากที่อื่นมาจำพรรษาจนถึงสมัย พระอธิบายโต๊ะ พฺรหมฺสโร เป็นเจ้าอาวาสวัด จึงได้เจริญขึ้น โดยร่วมกับสร้างอุโบสถ กุฏิสงฆ์ หอสวดมนต์ หอฉัน สร้างด้วยไม้ทั้งสิ้น วัดลังกาได้รับพระราชทานวิสุงคามสีมา เมื่อวันที่ 8 พฤศจิกายน พ.ศ. 2526 สิ่งสำคัญได้แก่ พระประธานในอุโบสถสร้างมาพร้อมกับวัด กุฏิสงฆ์สร้างด้วยไม้สักทรงไทย
คณะการจัดการสิ่งแวดล้อม มหาวิทยาลัยสงขลานครินทร์
คณะการจัดการสิ่งแวดล้อม มหาวิทยาลัยสงขลานครินทร์  เป็นหน่วยงานระดับคณะวิชาสังกัดมหาวิทยาลัยสงขลานครินทร์ ตั้งอยู่ที่วิทยาเขตหาดใหญ่ จังหวัดสงขลา รับนักศึกษาครั้งแรกในปี 2532 และยกฐานะเป็นคณะในปี 2539
มหาวิทยาลัยสงขลานครินทร์ ได้ดำเนินการจัดตั้งหลักสูตรวิทยาศาสตรมหาบัณฑิต สาขาวิชาการจัดการสิ่งแวดล้อมขึ้นในปี พ.ศ. 2531 และรับนักศึกษารุ่นแรกใน ปี พ.ศ. 2532 โดยมีจุดมุ่งหมายที่จะผลิตบุคลากรในระดับปริญญาโท ทางด้านการจัดการสิ่งแวดล้อม เพื่อสนองตอบความต้องการนักวิชาการด้านนี้ของประเทศ และเพื่อสนับสนุนและส่งเสริมการวิจัยในประเด็นปัญหาด้านสิ่งแวดล้อม และนาผลการวิจัยเข้าถึงประชาชนกลุ่มปฏิบัติงานที่เกี่ยวข้อง หรือกลุ่มที่ได้รับผลกระทบ โดยเน้นที่จะให้ความรู้ ทักษะ และวิธีการในการแก้ไขปัญหาด้านสิ่งแวดล้อม ตลอดจนการประเมินผลกระทบจากกระบวนการพัฒนาทางเศรษฐกิจและสังคมที่มีต่อทรัพยากรธรรมชาติและสิ่งแวดล้อม
ซึ่งต่อมา หลักสูตรวิทยาศาสตรมหาบัณฑิต สาขาการจัดการสิ่งแวดล้อม ได้รับการแต่งตั้งเป็น “คณะการจัดการสิ่งแวดล้อม มหาวิทยาลัยสงขลานครินทร์” ใช้ชื่อภาษาอังกฤษว่า “Faculty of Environmental Management, Prince of Songkla University” ตามประกาศในราชกิจจานุเบกษา ฉบับกฤษฎีกา เล่ม 113 ตอนที่ 44 ก วันที่ 3 ตุลาคม 2539
คณะการจัดการสิ่งแวดล้อม มีพันธกิจหลักในการดาเนินงาน คือ มุ่งสร้างบัณฑิต ผลิตงานวิจัย รับใช้สังคม โดยมีจุดประสงค์เพื่อผลิตองค์ความรู้จากงานวิจัยในประเด็นที่เกี่ยวข้องกับการจัดการสิ่งแวดล้อม และเพื่อนาความรู้ไปถ่ายทอดสู่การบริการวิชาการ ร่วมขับเคลื่อนการพัฒนาประเทศให้ยั่งยืน
ทอมัส มิตเชลล์
ทอมัส จอห์น มิตเชลล์ (; 11 กรกฎาคม ค.ศ. 1892 – 17 ธันวาคม ค.ศ. 1962) เป็นนักแสดงและนักเขียนชาวอเมริกัน บทโด่งดังที่สุดของเขาคือ เจอรัลด์ โอฮารา ใน "วิมานลอย", คุณหมอบูน ใน "ฝ่าดงแดนเถื่อน", คุณลุงบิลลี ใน "อิตส์อะวันเดอร์ฟูลไลฟ์", แพต การ์เรด ใน "ดิเอาท์ลอว์" และนายกเทศมนตรีโจนัส เฮนเดอร์สัน ใน "นาทีหลั่งเลือด" เจ้าของรางวัลออสการ์, รางวัลไพรม์ไทม์เอมมี และรางวัลโทนี รวมทั้งเป็นนักแสดงชายคนแรกที่ได้รับทริปเปิลคราวน์ของการแสดง
มิตเชลล์ได้รับการเสนอชื่อเข้าชิงรางวัลออสการ์สองครั้งในสาขานักแสดงสมทบชายยอดเยี่ยม จากผลงานการแสดงของเขาในภาพยนตร์เรื่อง "เดอะเฮอริเคน" (1938) และ "ฝ่าดงแดนเถื่อน" (1939) ซึ่งทำให้เขาชนะรางวัลออสการ์ เขายังถูกเสนอชื่อเข้าชิงรางวัลไพรม์ไทม์เอมมีสามครั้งในสาขานักแสดงสมทบชายยอดเยี่ยมประเภทซีรีส์ดราม่า และมีดวงดาวอยู่ในฮอลลีวูดวอล์กออฟเฟมสองดวงสำหรับวงการภาพยนตร์และโทรทัศน์ด้วย
มิตเชลล์เสียชีวิตเมื่อวันที่ 17 ธันวาคม ค.ศ. 1962 ด้วยวัย 70 ปี จากโรคมะเร็งเยื่อบุท้อง
Thomas Mitchell (actor)
วิทยาลัยนานาชาติ มหาวิทยาลัยสงขลานครินทร์
วิทยาลัยนานาชาติ มหาวิทยาลัยสงขลานครินทร์  เป็นหน่วยงานเทียบเท่าคณะสังกัดมหาวิทยาลัยสงขลานครินทร์ ตั้งอยู่ที่วิทยาเขตหาดใหญ่ จัดการเรียนการสอนเป็นหลักสูตรนานาชาติ เรียกอีกชื่อว่า วิทยาลัยนานาชาติ วิทยาเขตหาดใหญ่ เพื่อป้องกันการสับสนกับวิทยาลัยนานาชาติ วิทยาเขตสุราษฎร์ธานี
การเปลี่ยนแปลงที่สำคัญหลายประการของการศึกษาระดับอุดมศึกษาในประเทศไทยในช่วงสิบห้าปีที่ผ่านมาเกิดขึ้นจากการเปลี่ยนแปลงนโยบายของรัฐบาลที่มีต่อการศึกษา (สำนักงานเลขาธิการสภาการศึกษา, 2547) ในการสร้าง UIC จะต้องมีการปรับเปลี่ยนนโยบายเหล่านี้และต้องคำนึงถึงปัจจัยสำคัญอื่น ๆ อีกหลายประการด้วยภาษาอังกฤษจะเป็นสื่อกลางในการเรียนการสอนและสิ่งนี้จะมีผลกระทบอย่างยิ่งต่อการสรรหาบุคลากรและนักศึกษาตลอดจน วิธีการส่งมอบโปรแกรมของ UIC เมื่อระบุสถานะของ มหาวิทยาลัยสงขลานครินทร์ที่เสนอเป็นมหาวิทยาลัยหลายวิทยาเขต จะต้องนำมาพิจารณาด้วยว่าจะจัดสอนที่วิทยาเขตใดจึงจะได้ผลตอบรับดี
วิทยาลัยนานาชาติ วิทยาเขตหาดใหญ่จึงได้จัดตั้งขึ้นตามตามมติของสภามหาวิทยาลัยสงขลานครินทร์ เมื่อวันที่ 15 กันยายน 2550 โดยจัดการเรียนการสอนหมวดการศึกษาทั่วไปเป็นภาษาอังกฤษ เพื่อรองรับการเปิดหลักสูตรนานาชาติในระดับปริญญาตรีของคณะต่างๆ จัดการเรียนการสอนหลักสูตรนานาชาติที่มหาวิทยาลัยเปิดสอนเองหรือร่วมกับคณะเจ้าของศาสตร์ จัดการเรียนการสอนหลักสูตรนานาชาติร่วมกับมหาวิทยาลัยในต่างประเทศ เป็นฐานการสอน English Program ให้แก่หลักสูตร Bilingual ของมหาวิทยาลัย รวมทั้งเตรียมความพร้อมปรับพื้นฐานด้านภาษาให้กับนักศึกษาต่างชาติและนักศึกษาหลักสูตรนานาชาติ
วิทยาลัยนานาชาติ มหาวิทยาลัยสงขลานครินทร์ วิทยาเขตสุราษฎร์ธานี
วิทยาลัยนานาชาติ มหาวิทยาลัยสงขลานครินทร์ วิทยาเขตสุราษฎร์ธานี  เป็นหน่วยงานเทียบเท่าคณะสังกัดมหาวิทยาลัยสงขลานครินทร์ ตั้งอยู่ที่วิทยาเขตสุราษฎร์ธานี จัดการเรียนการสอนเป็นหลักสูตรนานาชาติ เรียกอีกชื่อว่า วิทยาลัยนานาชาติ วิทยาเขตสุราษฎร์ธานี เพื่อป้องกันการสับสนกับวิทยาลัยนานาชาติ วิทยาเขตหาดใหญ่
หลังจาการก่อตั้งวิทยาลัยนานาชาติที่วิทยาเขตหาดใหญ่ เป็นไปได้ด้วยดี มหาวิทยาลัยจึงต้องการขยายวิทยาลัยนานาชาติไปสู่วิทยาเขตอื่นของมหาวิทยาลัย วิทยาลัยนานาชาติ วิทยาเขตสุราษฏร์ธานี มหาวิทยาลัยสงขลานครินทร์ จึงได้รับการจัดตั้งขึ้นเมื่อวันที่ 21 เมษายน พ.ศ. 2561 โดยมีมติเห็นชอบโครงการจัดตั้งวิทยาลัยนานาชาติ วิทยาเขตสุราษฏร์ธานี จากที่ประชุมสภามหาวิทยาลัยสงขลานครินทร์ ในคราวประชุมครั้งที่ 396 (4/2561) เพื่อหน่วยงานหลักในการจัดการเรียนการสอนรายวิชาศึกษาทั่วไปทางด้านภาษาให้กับนักเรียนทุกหลักสูตรในวิทยาเขตสุราษฏร์ธานี รวมถึงการเสริมสร้างสมรรถนะสากลในด้านภาษาต่างประเทศ การเสริมสร้างความรู้ความเข้าใจในประชาคมโลก ตลอดจนมีแนวคิดในการเสริมสร้างวัฒนธรรมการใฝ่รู้ใฝ่เรียนให้กับนักศึกษาและบุคลากรของมหาวิทยาลัยสงขลานครินทร์ วิทยาเขตสุราษฏร์ธานี นอกจากนี้ วิทยาลัยนานาชาติ วิทยาเขตสุราษฏร์ธานี ยังทำหน้าที่ในการจัดอบรมให้ความรู้ด้านภาษา และการทดสอบเพื่อวัดระดับความรู้คสามสามารถทางด้านภาษาให้กับนักศึกษา บุคลากรและบุคคลทั่วไปอีกด้วย
วัดปากน้ำโจ้โล้
วัดปากน้ำโจ้โล้ เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ริมฝั่งแม่น้ำบางปะกง ในตำบลปากน้ำ อำเภอบางคล้า จังหวัดฉะเชิงเทรา
วัดปากน้ำโจ้โล้เดิมเป็นสำนักสงฆ์อยู่ในสมัยอยุธยาตอนปลาย หน้าวัดมีคลองไหลผ่านมารวมกับแม่น้ำบางปะกง พื้นที่บริเวณนี้เป็นที่ตั้งของทัพพม่า ซึ่งมีทั้งทัพบกและทัพเรือ ได้ต่อสู้และพ่ายแพ้ทัพของสมเด็จพระเจ้าตากสินมหาราช พระองค์จึงโปรดเกล้าฯ ให้สร้างเจดีย์ขึ้น ณ ที่แห่งนี้ เพื่อเป็นอนุสรณ์ (แต่ต่อมาเจดีย์นี้ถูกน้ำกัดเซาะพังทลายลงไปหมด กรมศิลปากรจึงได้สร้างขึ้นมาใหม่ในบริเวณเดิม) คำว่า "โจ้โล้" มาจากการที่สมเด็จพระเจ้าตากสินมหาราชชทรงวางแผนยุทธการการสงครามเข้าตีทหารพม่าโดยการที่ทรงโล้เรือมาตามน้ำ ให้ทหารพม่าเห็นว่าทรงมาเพียงลำพังให้ทัพพม่าตายใจ แล้วให้ทหารซุ้มล้อมโจมตีจนได้ชัยชนะ และได้เรียกกันต่อมาว่า "เจ้าโล้" แต่ต่อมาเพี้ยนมาเป็น "โจ้โล้" และอีกประวัติหนึ่งคือ ลำน้ำนี้มีปลากระพงชุกชุม และชาวจีนเรียกว่า โจ้โล้ จากข้อมูลกรมการศาสนา ระบุว่าตั้งวัดเมื่อ พ.ศ. 2336
เอกลักษณ์ของวัด คือ อุโบสถสีทองทั้งหลัง หลังคาประดับด้วยพญานาคและธรรมจักรตรงกลางมีบุษบกยอดฉัตร ส่วนบริเวณกำแพงแก้วชั้นนอกตกแต่งด้วยลวดลายธรรมจักรสลับกับโคมไฟรูปช้างสามเศียรเป็นระยะ ๆ ภายในอุโบสถมีองค์หลวงพ่อโตเป็นพระประธาน จำลองมาจากพระพุทธชินราช ด้านหน้าพระประธานมีรูปพระเจ้าตากสิน ไหว้ด้วยพานเครื่องทองน้อยแทนการจุดธูปเทียน ด้านบนขออุโบสถมีการสร้างบุษบกไว้ที่ด้านบนอุโบสถเพื่อบรรจุพระบรมธาตุ ภายในอุโบสถมีการนำลวดลายปูนปั้นจำหลักหรือใช้แม่พิมพ์สร้างงานขึ้นมาประดับตกแต่งภายในอุโบสถซึ่งใช้สีทองทั้งหมดเหมือนกับภายนอก แทนการใช้ภาพจิตรกรรมฝาผนัง
นอกอุโบสถมี "ศาลาปู่หมอชีวกโกมารภัทร ปู่นารอดปู่ตาไฟ" และ "ศาลสมเด็จพระเจ้าตากสินมหาราช" ทรงประทับท่านั่งพระหัตถ์สองข้างกำดาบที่วางอยู่บนพระเพลา ด้านข้างเป็นรูปปั้นทหารองครักษ์
หมอซ่าส์พันธุ์เอ็กซ์
หมอซ่าส์พันธุ์เอ็กซ์  เป็นละครโทรทัศน์ญี่ปุ่นประเภทการแพทย์ ที่ออกอากาศทางสถานีโทรทัศน์ทีวีอาซาฮิ ตั้งแต่วันที่ 18 ตุลาคม ค.ศ. 2012 จนถึง 16 ธันวาคม 2021 มีตัวละครหลักคือมิจิโกะ ไดมง นำแสดงโดย เรียวโกะ โยเนกูระ หรือที่รู้จักกันในวงการแพทย์สากลภายใต้นาม "ดอกเตอร์เอ็กซ์" ไดมงได้เดินเข้าไปในห้องประชุมพนักงานระหว่างพวกเขากำลังปรึกษาหารือการผ่าตัดคนไข้อยู่นั้น เธอได้คัดค้านแผนการผ่าตัดดังกล่าวอย่างกล้าหาญและสามารถวินิจฉัยโรคได้อย่างแม่นยำ ทำให้โรงพยาบาลได้ตัดสินใจจ้างไดมงภายใต้เงื่อนไขที่เธอไม่จำเป็นที่จะต้องสิ่งใดที่ไม่ต้องใช้ใบอนุญาตประกอบโรคศิลปะรวมถึงการเข้าร่วมประชุมสัมมนาหรือการปกปิดชู้สาวของแพทย์อาวุโส
ไดมงต้องประสบพบเจอกับปัญหาต่าง ๆ ภายในโรงพยาบาลที่เธอถูกว่าจ้าง โดยในฤดูกาลที่ 1 สำหรับโรงพยาบาลมหาวิทยาลัยเทโตที่สาม ฤดูกาลที่ 2 สำหรับโรงพยาบาลมหาวิทาลัยเทโตสาขาหลัก ฤดูกาลที่ 3 สำหรับศูนย์การแพทย์พัฒนาแห่งชาติ และตั้งแต่ฤดูกาลที่ 4 เป็นต้นไปไดมงได้รับการว่าจ้างโดยโรงพยาบาลมหาวิทยาลัยโทเต วลีเด่นของเธอคือ "[ฉัน]ไม่ทำ" และ "เพราะว่าฉันไม่เคยพลาด" ไดมงสามารถทำการผ่าตัดที่มีความเสี่ยงสูงในขณะที่แพทย์ศัลยกรรมไม่สามารถทำได้ เธอเปรียบเสมอหมาป่าที่ไม่มีฝูงหากมีเพียงแต่ทักษะและใบประกอบโรคศิลปะเท่านั้น แม้ว่าการมีไดมงอยู่ภายในโรงพยาบาลมหาวิทยาลัยของตนอาจส่งผลดีก็ตาม แต่ไดมงมักเลือกที่จะดำเนินการผ่าตัดที่อันตรายและการแพทย์ทั่วโลกอาจจะยังไม่ยอมรับ วิธีการผ่าตัดของเธอมักได้รับการวิพากย์วิจารณ์โดยเหล่าอาจารย์แพทย์มากฝีมือและสาธารณชนอยู่บ่อยครั้ง แม้ว่าจะเป็นเช่นนี้ไดมงยังมีผู้จัดการจัดหาแพทย์ อากิระ คัมบาระ (อิตโตกุ คิชิเบะ) และวิสัญญีแพทย์ ฮิโรมิ โจโนอูจิ (ยูกิ อูจิดะ) คอยสนับสนุนเธออยู่
ฤดูกาลที่ 1 ของ"หมอซ่าส์พันธุ์เอ็กซ์" เป็นละครโทรทัศน์ญี่ปุ่นเชิงพาณิชย์ที่ทำเรตติงตอนสุดท้ายได้สูงที่สุดถึง 24.4% ขณะเดียวกันเรตติงตอนสุดท้ายของฤดูกาลที่ 2 อยู่ที่ 26.9% ซึ่งมากที่สุดในบรรดาละครโทรทัศน์ญี่ปุ่นปี 2013 อีกทั้งยังได้รับรางวัลโตเกียวดราม่าอวอร์ด และรางวัลเดอะเทเลวิชันอาคาเดมีในสาขานักแสดงนำหญิงยอดเยี่ยม แม้ว่า"หมอซ่าส์พันธุ์เอ็กซ์" ถือได้ว่าเป็นละครโทรทัศน์ที่ได้รับความนิยมมากที่สุดในปี 2012 ก็ตาม แต่ทั้งโยเนกูระและสังกัดนักแสดงของเธอ โอสกาโปรโมชัน ก็ไม่เห็นด้วยกับการผลิตและจะไม่แสดงนำในฤดูกาลต่อไป ๆ ตามคำร้องขอของสถานีโทรทัศน์ทีวีอาซาฮิ การตอบรับของผู้ชมที่มีต่อ"หมอซ่าส์พันธุ์เอ็กซ์" ส่วนใหญ่เป็นเชิงบวก โดยแม้ว่ารายการจะดำเนินมาถึงฤดูกาลที่ 4 แล้วแต่ความนิยมยังคงไม่ถอยลง เรตติงเฉลี่ยของ"หมอซ่าส์พันธุ์เอ็กซ์" โดยทั่วไปอยู่ตั้งแต่ 20% ขึ้นไป แต่ในฤดูกาลที่ 6 และ 7 เรตติงเฉลี่ยกลับค่อย ๆ ตกลง
การออกแบบตัวละครมิจิโกะ ไดมง.
หนึ่งในผู้ประพันธ์บทละครหลักของ"หมอซ่าส์พันธุ์เอ็กซ์" นากาซาโนะ มิโฮะ เป็นผู้ออกแบบตัวละครมิจิโกะ ไดมง ด้วยความรู้สึกนึกคิดที่ว่าหากตนเป็นคนไข้แล้วอยากจะให้แพทย์แบบนี้มาผ่าตัดให้กับเธอ แต่ในขณะเดียวกันก็ "หนักแน่น" "ดุร้าย" และ "อันตราย" มิโฮะยังกล่าวว่าจำนวนของแพทย์อิสระยังเพิ่มขึ้นอย่างต่อเนื่องจากการภาวะขาดแคลนแพทย์ประจำโรงพยาบาลในประเทศญี่ปุ่น ขณะที่เรียวโกะ โยเนกูระ ผู้แสดงเป็นมิจิโกะ ไดมงได้กล่าวในงานแถลงข่าวการผลิตและออกอากาศฤดูกาลที่ 2 ของ"หมอซ่าส์พันธุ์เอ็กซ์" ว่าไดมงเป็นคนที่ไม่สนใจสิ่งรอบข้าง ไม่สนใจเรื่องราวในอดีต หากแต่เพียงเป็นคนที่มองไปด้านหน้าและเดินตามเส้นทางของเธอ
นพ.ยูตากะ โมริตะ นักข่าวการแพทย์และหนึ่งในผู้ควบคุมเทคนิคการแพทย์ใน"หมอซ่าส์พันธุ์เอ็กซ์" ให้สัมภาษณ์กับ"โทโยเกไซ" ว่าในปัจจุบันศัลยแพทย์ในด้านต่าง ๆ ต้องคำนึงถึงความเสี่ยงในการผ่าตัดเพื่อหลีกเลี่ยงการฟ้องร้องคดีในชั้นศาล โมริตะจึงต้องการสร้างตัวละครที่สามารถสร้างความสัมพันธ์ที่ดีระหว่างศัลยแพทย์และคนไข้ ชุดแพทย์ของไดมงจะสวมชุดกาวน์เหมือนแพทย์ทั่วไป แต่ด้านในจะสวมกระโปรงสั้นและรองเท้าส้นเข็มซึ่งแตกต่างจากแพทย์ที่ประพฤติตนเรียบร้อยอื่น ๆ
ทีมผลิต.
ผู้อำนวยการผลิตเพียงคนเดียวของ"หมอซ่าส์พันธุ์เอ็กซ์" ตั้งแต่ฤดูกาลที่ 1 ซาโตโกะ อูจิยามะ กล่าวว่าการผ่าตัดที่แสดงในละครโทรทัศน์นั้นอิงมาจากการผ่าตัดจริง ๆ ในโรงพยาบาล โดยมี นพ.นีมูระ คากุ ศัลยแพทย์ประสาทและสมอง วิทยากรเทคนิคการแพทย์ สมาคมโรคหลอดเลือดสมองญี่ปุ่น เป็นผู้ควบคุมและตรวจสอบความถูกต้องของการผ่าตัด อูจิยามะกล่าวเพิ่มว่าละครโทรทัศน์ญี่ปุ่นที่เกี่ยวกับการแพทย์มักมีผู้เชี่ยวชาญด้านแพทยศาสตร์ 1 ถึง 2 คนในฐานะผู้ตรวจสอบความถูกต้องของโรค ขั้นตอนการผ่าตัด เทคนิคการผ่าตัด หรือการวินิจฉัยโรค แต่ใน"หมอซ่าส์พันธุ์เอ็กซ์" นั้นโดยเฉพาะฤดูกาลที่ 7 ซึ่งการระบาดทั่วของโควิด-19 ได้เข้ามามีส่วนเกี่ยวข้องในการดำเนินเรื่อง จึงต้องมีแพทย์ผู้เชี่ยวชาญด้านวิทยาการระบาดและด้านเฉพาะทางอื่น ๆ เพิ่มเติมรวม 10 คน หลังการออกอากาศ"หมอซ่าส์พันธุ์เอ็กซ์" ฤดูกาลที่ 2 จบลง อูจิยามะให้สัมภาษณ์กับ"นิกกังเก็งได" เกี่ยวกับผลิตฤดูกาลต่อ ๆ ไปของละครโทรทัศน์และการผลิตเป็นภาพยนตร์ว่า "ฉันไม่ทำ เว้นแต่เบื้องบนจะสั่งให้ทำ ฉันถึงจะทำ"